ORDE do 28 de abril de 2010 pola que se dispón o cesamento e nomeamento de membros do Consello Galego de Saúde.
CONSELLERÍA DE SANIDADE — II. AUTORIDADES E PERSOAL — 11/05/2010

A Lei 7/2003, do 9 de decembro, de ordenación sanitaria de Galicia, dedicaba o seu título VII á participación comunitaria como expresión do dereito dos cidadáns a participar na actividade dos organismos públicos que afecten a calidade de vida ou o benestar xeral, e na formulación e control da política sanitaria, recollido nos artigos 9.2º e 129.1º da Constitución española, e nos artigos 5 e 53 da Lei 14/1986, do 25 de abril, xeral de sanidade.
A dita lei creou o Consello Galego de Saúde como principal órgano colexiado de participación comunitaria no sistema sanitario de Galicia, ao cal lle corresponde o asesoramento á Consellería de Sanidade na formulación da política sanitaria e no control da súa execución, segundo determinaba o seu artigo 120.
As previsións lexislativas desenvolvéronse mediante o Decreto 74/2005, do 14 de abril, polo que se determina a composición do Consello Galego de Saúde, que recollía como vogais, entre outros, oito en representación das organizacións sindicais, oito en representación das organizacións empresariais e seis en representación das organizacións de consumidores e usuarios.
A vixente Lei 8/2008, do 10 de xullo, de saúde de Galicia, recolle no seu artigo 24.3º unha nova composición dos vogais, de xeito que os representantes das organizacións sindicais e das organizacións empresariais pasan de oito a nove e os representantes das organizacións de consumidores e usuarios, pasan de seis a catro. Este artigo engade, ademais, como novos vogais do Consello, un representante por cada unha das universidades públicas, catro representantes das asociacións de pacientes e familiares e dous representantes das asociacións veciñais galegas.
Coa finalidade de adaptar a composición do Consello nos seus vogais á nova regulamentación normativa, así como recoller os novos membros propostos polas entidades ás que corresponde e os conseguintes cesamentos, en virtude do establecido no artigo 4 do Decreto 74/2005, do 14 de abril, pola presente orde procédese a cesar e nomear como vogais do Consello Galego de Saúde as persoas que figuran nos anexos I e II.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro, en relación cos artigos 2, 3 e 4 do Decreto 74/2005, do 14 de abril, e o artigo 24 da Lei 8/2008, do 10 de xullo, de saúde de Galicia,
DISPOÑO:
Artigo 1º
Cesar como vogais do Consello Galego de Saúde as persoas indicadas no anexo I desta orde.
Artigo 2º
Nomear como vogais do Consello Galego de Saúde as persoas indicadas no anexo II desta orde.
Disposición derrogatoria
Quedan derrogadas todas as disposicións de igual ou inferior rango que se opoñan ao disposto nesta orde.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 28 de abril de 2010.
Pilar Farjas Abadía
Conselleira de Sanidade
ANEXO I
Cesan como membros do Consello Galego de Saúde:
-Fernando Guerreiro González, nomeado na Orde do 12 de decembro de 2005 en representación das organizacións sindicais.
-Otilia Novegil Villanueva e Mª Josefa Neira González, nomeadas na Orde do 23 de xaneiro de 2008 en representación das organizacións de consumidores e usuarios.
ANEXO II
Noméanse membros do Consello Galego de Saúde:
*En representación da cidadanía:
-Mª Xosé Vega Buján pola Deputación Provincial de Lugo.
-Plácido Álvarez Dobaño pola Deputación Provincial de Ourense.
*En representación das organizacións sindicais:
-Mercedes Rosende Queijo por CC.OO.
-Adela Poisa Baños por CC.OO.
-Susana Méndez Rodríguez por CIG.
*En representación das organizacións empresariais:
-José Luis Rodríguez Dacal.
-Rafael Serrano Hernández.
*En representación dos colexios profesionais sanitarios:
-Luis Núñez Desiré, polo Colexio Oficial de Veterinarios de Pontevedra.
*En representación das universidades públicas:
-Máximo Pló Casasús pola Universidade de Santiago de Compostela.
-Concepción Herrero López pola Universidade da Coruña.
-Federico Mallo Ferrer pola Universidade de Vigo.
*En representación das asociacións de pacientes e familiares:
-Ana Parga López pola Federación Galega de Asociacións de Diabéticos.
-Jesús Purriños Rodríguez pola Asociación Alcer.
-Juan Carlos Rodríguez Bernárdez pola Asociación de Familiares de Alzheimer e outras Demencias de Galicia.
-Áurea González Rodríguez pola Federación Española de Cáncer de Mama.
*En representación das asociacións veciñais galegas:
-Luis Meijide Rodríguez pola Asociación de Veciños das Fontiñas.
-Elena González Sánchez pola Asociación de Veciños de Vigo.